A BIZOTTSÁG 252/2006/EK RENDELETE
(2006. február 14.)
a takarmányokban lévő egyes adalékanyagok végleges engedélyezéséről és egyes, már engedélyezett takarmány-adalékanyagok új alkalmazásainak ideiglenes engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére, 9d. cikke (1) bekezdésére és 9e. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (2) és különösen annak 25. cikkére,
mivel:
(1)
Az 1831/2003/EK rendelet rendelkezik az adalékanyagok takarmányokban történő felhasználásának engedélyezéséről.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, az 1831/2003/EK rendelet alkalmazásának időpontját megelőzően a 70/524/EGK irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
Az ezen engedélykérelmekre vonatkozó, a 70/524/EGK irányelv 4. cikkének (4) bekezdése szerinti első véleményeket az 1831/2003/EK rendelet alkalmazásának időpontja előtt továbbították a Bizottságnak. Ezért az ilyen kérelmeket továbbra is a 70/524/EGK irányelv 4. cikkével összhangban kell kezelni.
(5)
A 866/1999/EK bizottsági rendelet (3) első alkalommal, ideiglenesen engedélyezte az Enterococcus faecium NCIMB 10415 mikroorganizmus-készítmény használatát malacok esetében. Új adatokat nyújtottak be azon kérelem alátámasztására, hogy ezt a mikroorganizmus-készítményt határozatlan időre engedélyezzék. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően e mikroorganizmus-készítmény felhasználását, az I. mellékletben leírtak szerint, határozatlan időre engedélyezni kell.
(6)
A Trichoderma reesei (CBS 528.94) által termelt 3-fitáz enzimkészítmény alkalmazását első alkalommal a 418/2001/EK bizottsági rendelet (4) engedélyezte brojlercsirkék esetében. Új adatokat nyújtottak be azon kérelem alátámasztására, hogy ezt az enzimkészítményt határozatlan időre engedélyezzék. Az értékelés azt mutatja, hogy teljesülnek a 70/524/EGK irányelv 3a. cikkében az ilyen engedélyezésre előírt feltételek. Ennek megfelelően ennek az enzimkészítménynek a felhasználását, a II. mellékletben leírtak szerint, határozatlan időre engedélyezni kell.
(7)
A Trichoderma reesei (CBS 528.94) által termelt 3-fitáz enzimkészítmény alkalmazását első alkalommal a 358/2005/EK bizottsági rendelet (5) engedélyezte hízópulykák és emsék esetében. Ezt a 943/2005/EK bizottsági rendelet (6) határozatlan időre engedélyezte hízósertések és malacok esetében. Új adatokat nyújtottak be azon kérelem alátámasztására, hogy az ezen enzimkészítmény alkalmazására kiadott engedélyt a tojótyúkokra is kiterjesszék. Az Európai Élelmiszer-biztonsági Hatóság (EFSA) véleményt bocsátott ki ezen enzimkészítmény alkalmazásáról, és megállapította, hogy az nem jelent veszélyt erre a további állatkategóriára. Az értékelés azt mutatja, hogy a 70/524/EGK irányelv 9e. cikkének (1) bekezdésében megállapított, a szóban forgó készítmény fent említett célra való alkalmazásának engedélyezésére előírt feltételek teljesültek. Ennek megfelelően a III. mellékletben meghatározottak szerinti enzimkészítmény használatát négy évre ideiglenesen engedélyezni kell.
(8)
A Trichoderma longibrachiatum (ATCC 2106) által termelt endo-1,3(4)-béta-glükanáz és a Trichoderma longibrachiatum (ATCC 2105) által termelt endo-1,4-béta-xilanáz enzimkészítmény alkalmazását a 833/2005/EK bizottsági rendelet (7) határozatlan időre engedélyezte hízósertés esetében. Új adatokat nyújtottak be azon kérelem alátámasztására, hogy az ezen enzimkészítmény alkalmazására kiadott engedélyt malacokra is kiterjesszék. Az Európai Élelmiszer-biztonsági Hatóság véleményt bocsátott ki e készítmény alkalmazásáról, és megállapította, hogy az nem jelent veszélyt erre a további állatkategóriára. Az értékelés azt mutatja, hogy a 70/524/EGK irányelv 9e. cikkének (1) bekezdésében megállapított, a szóban forgó készítmény fent említett célra való alkalmazásának engedélyezésére előírt feltételek teljesültek. Ennek megfelelően a III. mellékletben meghatározottak szerinti enzimkészítmény alkalmazását négy évre ideiglenesen engedélyezni kell.
(9)
Az Aspergillus aculeatus (CBS 589.94) által termelt endo-1,3(4)-béta-glükanáz, a Trichoderma longibrachiatum (CBS 592.94) által termelt endo-1,4-béta-glükanáz, a Bacillus amyloliquefaciens (DSM 9553) által termelt alfa-amiláz, a Bacillus amyloliquefaciens (DSM 9554) által termelt bacillolizin és a Trichoderma viride (NIBH FERM BP 4842) által termelt endo-1,4-béta-xilanáz enzimkészítmény alkalmazását első alkalommal a 2437/2000/EK bizottsági rendelet (8) engedélyezte ideiglenesen malacok esetében. Ezt a 358/2005/EK rendelet határozatlan időre engedélyezte brojlercsirkék esetében. Új adatokat nyújtottak be azon kérelem alátámasztására, hogy az ezen enzimkészítmény alkalmazására kiadott engedélyt a hízópulykákra is kiterjesszék. Az Európai Élelmiszer-biztonsági Hatóság véleményt bocsátott ki e készítmény alkalmazásáról, és megállapította, hogy az nem jelent veszélyt erre a további állatkategóriára. Az értékelés azt mutatja, hogy a 70/524/EGK irányelv 9e. cikkének (1) bekezdésében megállapított, a szóban forgó készítmény fent említett célra való alkalmazásának engedélyezésére előírt feltételek teljesültek. Ennek megfelelően a III. mellékletben meghatározottak szerinti enzimkészítmény alkalmazását négy évre ideiglenesen engedélyezni kell.
(10)
E kérelmek vizsgálata azt mutatja, hogy a munkavállalók mellékletekben rögzített adalékanyagoknak való kitettséggel szembeni védelme érdekében bizonyos eljárások bevezetése szükséges. Ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (9) alkalmazása biztosít.
(11)
Az e rendeletben előírt intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A „mikroorganizmusok” csoportjába tartozó, I. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
2. cikk
Az „enzimek” csoportjába tartozó, II. mellékletben meghatározott készítmény takarmány-adalékanyagként való felhasználása határozatlan időre engedélyezett az említett mellékletben megállapított feltételek szerint.
3. cikk
Az „enzimek” csoportjába tartozó, III. mellékletben szereplő készítmények takarmány-adalékanyagként való felhasználását négy évre engedélyezik az említett mellékletben megállapított feltételek szerint.
4. cikk
Ez a rendelet az Európai Unió Hivatalos Lapjában történő kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. február 14-én.